**СТАРЫ ЛЯСУН**

Брыдзе, пахіліўшысь панура,

Лясун на раздоллі дарог.

*Максім Багдановіч*

Шэры дожджык сее сум,

Драч крычыць трывожна.

Каля вырубкі лясун

Стаў на раздарожжы.

Хмурыць пасівелыя,

Выцвілыя бровы:

"Ўсё пянькі замшэлыя...

Дзе ж гаі, дубровы?

Доўга я сюды ішоў,

Ды не пазнаю

Тых мясцін, дзе я правёў

Маладосць сваю".

...Тут стаяў калісьці бор,

Сонечны, сунічны,

3 сінім ланцужком азёр,

3 рэчкаю крынічнай.

Тут калісьці на Купалле

Ноччу цёплай, зорнай

Кветка-папараць палала

Над вадой азёрнай.

Тут скакаў лясун, бывала,

3 Бабаю Ягою,

Што чачотку выбівала

Касцяной нагою.

А сям'я вадзяніка

Як успеніць хвалі,

Пэўна, да маладзіка

Пырскі даставалі.

Ўзяць хоць лета, хоць зіму.

Не, цяпер не тое.

Ўспамінаецца яму

Ўсё перажытое:

Шаты дрэваў векавых,

I лугі шаўковыя,

I русалак палявых

Вочы васільковыя...

Святлана КЛІМКОВІЧ